Australian Grand Prix 2026

**Australian Grand Prix 2026** (virallisesti **Formula 1 Qatar Airways Australian Grand Prix 2026**) oli Formula 1 -kauden 2026 avausosakilpailu, joka ajettiin 8. maaliskuuta Albert Parkin katuradalla Australian Melbournessa. Se oli kaikkien aikojen ensimmäinen kilpailu Cadillacin ja Audin talleille. Kuljettajista Arvid Lindblad esiintyi ensimmäistä kertaa Formula 1 -sarjassa, ja Valtteri Bottas ja Sergio Pérez palasivat sarjan kilpailukuljettajaksi. 

Kilpailun voitti paalupaikalta kisaan lähtenyt Mercedes-tallin George Russell ennen tallikaveriaan Kimi Antonellia ja Ferrarin Charles Leclercia.

## Ennen Grand Prix -viikonloppua
### Tulokas- ja paluun tehneet kuljettajat

Arvid Lindblad teki Formula 1 -debyyttinsä Racing Bullsin vakituisena kuljettajana. Valtteri Bottas ja Sergio Pérez palasivat sarjaan Cadillacilla. Bottas ei joutunut suorittamaan kaudella 2024 saamaansa lähtöruuturangaistusta jälkikäteen, koska sääntömuutosten myötä rangaistuksen aikaraja oli umpeutunut.

### Uudet valmistajat
Cadillac ja Audi tekivät debyyttinsä Formula 1 -sarjassa. Audi oli perustettu edelliskauden Stake F1 Team Kick Sauberin tilalle.

### Tekniset muutokset
Formula 1 -sarjassa otettiin kaudella 2026 käyttöön uudet tekniset säännöt. Muutosten tavoitteena oli pienentää autojen kokoa ja lisätä sähköisen energian osuutta voimanlähteissä sekä muuttaa aerodynamiikan toimintaa. Autojen leveys on jatkossa 1,9 metriä, kun aiempien sääntöjen mukaan leveys oli 2,0 metriä. Etu- ja taka-akselin välinen akseliväli on 3,4 metriä, kun se aiemmin oli 3,6 metriä. Autojen minimipaino on 768 kilogrammaa, kun se aiemmin oli 800 kilogrammaa. Renkaiden leveys pieneni. Eturenkaat ovat 25 millimetriä ja takarenkaat 30 millimetriä aiempaa kapeammat. Aerodynamiikassa tapahtui muutoksia, kun aiemmin käytössä ollut maaefektiin perustuva rakenne hyödynsi autojen pohjassa olevia kaarevia tunneleita, jotka lisäsivät auton painumista rataa vasten.

Uusien sääntöjen myötä autojen pohjat ovat tasaisempia, mikä muuttaa aerodynaamista toimintaa ja auton hallittavuutta. Kauden 2026 autojen suunnittelussa korostuu aktiivinen aerodynamiikka. Aiemmin ohituksia helpottanut järjestelmä, DRS (Drag Reduction System), poistui käytöstä. Sen sijaan sekä etu- että takasiivet voivat liikkua aerodynaamisen suorituskyvyn optimoimiseksi. Ratkaisu mahdollistaa suuremman pidon mutkissa ja pienemmän ilmanvastuksen suorilla. Voimanlähteinä käytetään edelleen 1,6-litraisia V6-turbohybridejä, joita on käytetty sarjassa kaudesta 2014 lähtien. Voimanlähteiden kokonaisteho on lähes 1&nbsp;000 hevosvoimaa.

Uusien sääntöjen mukaan polttomoottorin ja sähköisen voiman suhde muuttuu, sillä sähkömoottorin osuus kokonaistehosta kasvaa lähes puoleen. Aiemmin polttomoottorin osuus oli noin 80–90 prosenttia. Kuljettajien käyttöön tulee myös uusia tehonhallintajärjestelmiä. Ohitustila (Overtake Mode) aktivoituu, kun kuljettaja on alle sekunnin päässä edellä ajavasta autosta, jolloin lisäsähkötehoa voidaan käyttää seuraavan kierroksen aikana. Lisäksi käytössä on tehonlisäystila (Boost Mode), jonka avulla kuljettaja voi hyödyntää voimanlähteen suurinta mahdollista tehoa ohitustilanteissa tai puolustautuessa, mikäli sähköenergiaa on riittävästi käytettävissä.

### Rengasseokset
Formula 1 -sarjan rengastoimittaja Pirelli oli valinnut Australian osakilpailuun valikoimansa kolme pehmeintä rengasseosta eli C3 (kova), C4 (medium) ja C5 (pehmeä), kuten se oli tehnyt kahtena edellisenä kautena.

## Viikonlopun aikataulu ja sääennuste

## Vapaat harjoitukset
### Perjantain harjoitukset
Ferrarin Charles Leclerc oli perjantain ensimmäisten vapaiden harjoitusten nopein ennen tallikaveriaan Lewis Hamiltonia ja Red Bullin Max Verstappenia.

Ensimmäisten harjoitusten aikana Racing Bullsin tulokaskuljettaja Arvid Lindblad aiheutti radalle virtuaalisen turva-autotilanteen, kun hänen autonsa pysähtyi varikon ulostulon suoralle, ja auto siirrettiin takaisin varikkopilttuuseen. McLarenin Oscar Piastri ja Lando Norris viettivät osan harjoituksista varikolla vaihdelaatikon ja tallin suorittamien laajempien tarkastusten vuoksi. Williamsin Alexander Albonin auto pysähtyi radan varteen, mikä aiheutti vaarasta ilmoittavat keltaiset liput sekä virtuaalisen turva-auton tulon radalle. Cadillacin Sergio Pérez pyörähti harjoitusten viimeisten minuuttien aikana moottorijarrutusvian vuoksi. Aston Martinin molemmat autot kärsivät teknisistä ongelmista. Lance Strollin auton Hondan moottorissa esiintyi akkuvika kolmen ajetun kierroksen jälkeen, eikä Fernando Alonso ajanut lainkaan ensimmäisissä harjoituksissa.

Perjantain toisissa vapaissa harjoituksissa osa kuljettajista ajoi pehmeän rengasseoksen sijaan kovemmalla rengasseoksella kerätäkseen tietoa niiden kestävyydestä sunnuntain kilpailua varten. Radalla sora-alue tuotti vaikeuksia Russellille, Hamiltonille ja Verstappenille, kun jokainen heistä päätyi sinne tehtyään yliohjaavan ajovirheen nopeissa mutkissa omilla aikakierroksillaan. Harjoitukset olivat Pérezille haastavat, koska hän menetti paljon harjoitusaikaa sensorivian korjaamiseen ja joutui myöhemmin pysäyttämään autonsa radanvarteen hydrauliikkavian vuoksi. Verstappenin auto hyytyi harjoitusten alussa varikkosuoralle, ja hänet jouduttiin työntämään hetkeksi takaisin varikkopilttuuseen tarkastusta varten. Myös Strollin ja Williamsin Carlos Sainzin ajot jäivät tekniikkavikojen vuoksi kesken. Välttääkseen suuremmat tekniikkaviat Aston Martin ajatti molempia kuskejaan varovasti radalla. Tallin päätökseen vaikutti myös Hondan voimayksikön käyttöön annettujen akkujen puutteellinen määrä. Piastri oli toisten vapaiden harjoitusten nopein ennen Mercedeksen Kimi Antonellia ja George Russellia.

### Lauantain harjoitukset
Lauantain vapaiden harjoitusten alkamisajankohtaa siirrettiin, koska ratavirkailijat joutuivat kunnostamaan Formula 3 -sarjan sprinttikilpailussa vaurioitunutta ratavallia. Kuljettajat keskittyivät ajamaan harjoitusten aikana eri rengasseoksilla, kunnes Sainzin auto hyytyi varikon sisääntuloreitillä. Tilanteen seurauksena otettiin ensin käyttöön keltaiset liput sekä virtuaalinen turva-auto, kunnes harjoitukset keskeytettiin punaisilla lipuilla auton siirtotyön vaadittua enemmän aikaa. Myös Sainzin tallikaverilla Alexander Albonilla oli vaikeuksia autonsa kanssa harjoitusosiossa hetkeä myöhemmin. Albonin auton voimayksikössä oli ongelma, minkä seurauksena hänen autonsa pysähtyi radalle tuoden keltaiset liput hetkellisesti radalle. Aston Martinin ongelmat jatkuivat voimayksikön kanssa, mikä vaikutti merkittävästi Strollin ajovuoron lyhenemiseen ja lopulta peruuntumiseen. Harjoitusten viimeisen viidentoista minuutin kohdalla Mercedeksen Kimi Antonelli teki ajovirheen ajettuaan ratareunojen päältä ja menetti autonsa peräosan hallinnan törmäten ratavalliin. Harjoitukset keskeytettiin siivoustöiden ajaksi punaisilla lipuilla, minkä seurauksena viimeisillä ajominuuteilla oli normaaliakin enemmän ruuhkaa. Russell oli kolmansien vapaiden harjoitusten nopein, Hamilton toinen ja Leclerc kolmas.

## Aika-ajot
Cadillacin liityttyä sarjaan uudistettu aika-ajomuoto tarkoitti, että kuusi autoa putoaisi sekä aika-ajojen ensimmäisestä että toisesta osiosta ennen tavanomaista kymmenen parhaan kuljettajan kolmatta osuutta.

### Ensimmäinen osio
Suurin osa kuljettajista valitsi alkuun pehmeät renkaat, ja Audin toinen kuljettaja Gabriel Bortoleto ajoi osion aluksi kärkeen ennen Oscar Piastria. Hamilton puolestaan ajoi kolmanneksi medium-renkailla. George Russell liittyi mukaan, oltuaan aiemmin päivän nopein kolmansissa harjoituksissa, ja alitti Bortoleton ajan kuudella kymmenyksellä. Hänestä tuli ensimmäinen kuljettaja, joka rikkoi 1 minuutin ja 19 sekunnin rajan.

Aika-ajojen ensimmäisessä osiossa merkittävin käännekohta tapahtui Verstappenille, kun hänen taka-akselinsa jumiutui jarrutuksessa ja hän törmäsi soran kautta ratavalliin. Verstappen joutui keskeyttämään aika-ajot, ja radalle otettiin punaiset liput siivoustöiden ajaksi. Punaiset liput antoivat Mercedes-tallille lisäaikaa korjata Kimi Antonellin autoa, jonka hän oli rikkonut kolmansissa harjoituksissa ajettuaan radalta ulos.

Alonson aikakierrosyritys riitti vain 17:een sijoitukseen, ja hän karsiutui pois jatkosta yhdessä Cadillacin kuljettajien Sergio Pérezin ja Valtteri Bottaksen kanssa. Aika-ajojen jälkeen Verstappen, Sainz ja Stroll saivat tuomaristolta luvan osallistua kilpailuun, vaikka he eivät saaneet ajettua kelvollisia aikakierroksia.

### Toinen osio
Aika-ajojen toinen vaihe jatkoi aika-ajojen arvaamatonta luonnetta, minkä vuoksi kaikki kuljettajat pyrkivät radalle mahdollisimman aikaisin. Heti osion alussa George Russell ajoi koko osion parhaan ajan 1.18,934. Ferrarin Lewis Hamilton joutui keskeyttämään ensimmäisen nopean kierroksensa päästääkseen tallikaverinsa Charles Leclercin ohi. Tämä häiritsi molempien rytmiä. Hamilton palasi varikolle ilman aikaa, ja Leclerc onnistui ajamaan ajan, joka riitti vasta seitsemänteen sijaan. Tilanne loi painetta erityisesti Hamiltonille, jolle jäi vain vähän aikaa parantaa tulostaan. Osion edetessä Hamilton onnistui nostamaan sijoitustaan kuudenneksi. Kimi Antonelli oli toisena mutta jäi noin puoli sekuntia tallikaveristaan Russellista. Oscar Piastri seurasi hieman lisää perässä kolmantena.

Osion lopussa Leclerc pystyi parantamaan aikaansa ratkaisevalla hetkellä, mikä nosti hänet takaisin kärjen tuntumaan ja pudotti Antonellin kolmanneksi. Yksi osion suurimmista yllättäjistä oli Racing Bulls -talli, jonka kuljettajat Arvid Lindblad ja Liam Lawson ajoivat hyvät kierrokset ja varmistivat molemmille paikan aika-ajojen kolmannessa osiossa. Jatkoon eteni myös Gabriel Bortoleto, joka päihitti tallikaverinsa. Tämä tarkoitti, että Nico Hülkenberg putosi jatkosta ensimmäisenä kuljettajana. Hän sijoittui kuitenkin Haas-tallin kuljettajien Oliver Bearmanin ja Esteban Oconin edelle. Myös Alpine-tallille aika-ajot olivat pettymys, sillä heidän molemmat autot putosivat jatkosta Pierre Gaslyn ollessa 14. sijalla ja Franco Colapinton ollessa 16. sijalla. Heidän väliinsä sijoittui Alexander Albon, joka teki virheen ratkaisevilla hetkillä.

### Kolmas osio
Bortoleton auton teknisen vian myötä aika-ajojen kolmannen osion aloitus siirtyi muutamalla minuutilla. Mercedes-tallin työntekijät aiheuttivat radalle vaaratilanteen, kun he unohtivat irrottaa Antonellin autossa kiinni olleet jäähdytyslaitteet, minkä seurauksena ne putosivat radalle ja McLaren-tallin Lando Norris ajoi yhden laitteen päältä rikkoen sen pieniksi palasiksi. Osio keskeytettiin punaisilla lipuilla radan puhdistusta varten.

Mercedes-tallin George Russell ajoi paalupaikalle ennen tallikaveriaan Kimi Antonellia ja Red Bullin Isack Hadjaria. Antonelli ja Hadjar olivat tyytyväisiä toiseen ja kolmanteen lähtöruutuun, koska punaisten lippujen aikana Mercedes pystyi korjaamaan Antonellin auton ajokuntoon, ja Hadjar puolestaan oli tietoinen muiden tallien hyvästä suorituskyvystä, eikä hän siksi halunnut ottaa ylimääräisiä riskejä ensimmäisessä kilpailussaan Red Bullilla. Hallitseva maailmanmestari Norris ja neljänneksi ajanut Leclerc sen sijaan eivät olleet tyytyväisiä, koska Norrisin aikakierros meni pieleen hänen ajettuaan radalle pudonneen jäähdytinlaitteen osan päältä, ja Leclercin mukaan Ferrari ei pystynyt vastaamaan Mercedeksen kärkivauhtiin.

## Kilpailu
### Ennen kilpailua
Vain 20 kuljettajaa 22:sta pääsi osallistumaan kilpailuun, kun Nico Hülkenbergin Audissa ilmeni teknisiä ongelmia ja Oscar Piastri kolaroi McLareninsa kilpailuun valmistavalla kierroksella odottamattoman moottorin tehopiikin vuoksi.

### Ensimmäiset kierrokset
Ferrarin Charles Leclerc nousi nousi pian lähdön jälkeen neljänneltä sijalta kärkeen ja ohitti paalupaikalta lähteneen George Russellin jo ensimmäisissä mutkissa. Toisella Ferrarilla Lewis Hamilton nousi seitsemänneltä sijalta kolmanneksi, kun taas toisesta ruudusta lähtenyt Mercedeksen Kimi Antonelli putosi seitsemänneksi. Toisella kierroksella Russell ohitti Leclercin ja siirtyi kilpailun kärkeen. Kaksikon taistelu johtopaikasta jatkui useiden kierrosten ajan, ja sijat vaihtuivat jatkuvasti.

### Kilpailun keskivaihe
Kierroksella 11 Red Bull -tallin Isack Hadjar joutui keskeyttämään moottorivian vuoksi. Tämä toi radalle virtuaalisen turva-auton (VSC), jonka aikana useat kuljettajat, mukaan lukien molemmat Mercedes-kuljettajat, tekivät varikkopysähdyksensä Ferrarien jäädessä radalle.

Virtuaalinen turva-auto tuli uudelleen voimaan kierroksella 16, kun Valtteri Bottas keskeytti mekaanisiin ongelmiin. Tämä sai muutamat kuljettajat, muun muassa Red Bullin Max Verstappenin, vaihtamaan uudet renkaat.

Varikon sisääntulo jouduttiin sulkemaan, jotta Bottaksen Cadillac saatiin pois radalta. Varikon sulkemisen vuoksi Ferrarit eivät voineet pysähtyä, vaan tekivät varikkopysähdyksensä myöhemmin normaaleissa kilpailuolosuhteissa.

### Kilpailun loppu
Russell voitti kilpailun lähes kolmen sekunnin erolla Antonelliin. Ferrarin kuljettajat Leclerc ja Hamilton eivät pystyneet kuromaan eroa umpeen kärkipään Mercedeksiin tuoreemmista renkaista huolimatta ja sijoittuivat sijoille kolme ja neljä. Hamilton jäi vain kuusi kymmenystä tallikaveristaan. McLarenin Lando Norris oli viides ennen Red Bullin Max Verstappenia.

Haasin Oliver Bearman oli seitsemäs ja Formula 1 -debyyttinsä tehnyt Arvid Lindblad kahdeksas Racing Bullsillaan. Kymmenen parhaan joukkoon ja viimeisille pistesijoille ylsivät Audin ensimmäiset MM-pisteet ajanut Gabriel Bortoleto sekä Alpinen Pierre Gasly.

### Kilpailun tulokset

## Kilpailun jälkeen
### Sijoitukset kilpailun jälkeen

***Huom!**: Vain viiden parhaan sijoitukset sisällytetty.

## Huomautukset

## Lähteet